For tredje gang har dværgflodhestene Chip og Nala fået unger sammen i Aalborg Zoo.

I Aalborg Zoo er dværgflodhestene blevet stolte forældre til en lille ny unge, som blev født torsdag. Den er stadig en smule usikker på benene, men både mor og unge ser ud til at have det fint. For at give ungen en rolig start på livet, vil flodhestehuset være lukket for publikum nogle dage. Men Aalborg Zoo håber at kunne åbne i næste uge, så gæsterne kan komme tæt på den lille ny. Det er tredje gang Chip og Nala får unger sammen. Dværgflodheste føder oftest hun-unger, men det har endnu ikke været muligt at tjekke kønnet på den nye unge. Truet dyreart Dværgflodhestene er truet i naturen, hvor der kun er et par tusinde tilbage. Aalborg Zoo deltager i det europæiske avlssamarbejde for truede dyrearter for at sikre sunde og levedygtige bestande af dyrene. Dværgflodheste er nært beslægtet med den store flodhest, og faktisk troede man i begyndelsen, at dværgflodheste var de store flodhestes unger. Senere fandt man ud af, at de er en selvstændig art. Begge arter lever i Afrika. Den store flodhest lever på savannen, mens dværgflodhesten lever i regnskoven i Vestafrika.